ኢትዮጵያ በኮሜሳ አባል አገራት መካከል የርስ በርስ ትስስር እንዲጠናከር ያላሰለሰ ጥረት ታደርጋለች- ሃይለማሪያም ደሳለኝ
 ኢትዮጵያ በኮሜሳ አባል አገራት መካከል ያለውን የእርስ በርስ ትስስር ለማጠናከር የምታደርገውን እንቅስቃሴ አጠናክራ እንደምትቀጥል ጠቅላይ ሚኒስትር ሃይለማሪያም ደሳለኝ ተናገሩ።ኢትዮጵያ የዋጋ ግሽበትን በመቀነስ ከምስራቅና ደቡብ አፍሪካ ነፃ ገበያ (ኮሜሳ) አባል አገራት ቀዳሚዋ መሆኗን የ2014 የኮሜሳ ሪፖርት ይፋ አደረገ።በኮሜሳ 18ኛው የመሪዎች ጉባኤ ሲጀመር ጠቅላይ ሚኒስትር ሃይለማሪያም እንደተናገሩት ኢትዮጵያ በመንገድ ግንባታና በሃይል ትስስር ከጎረቤት አገራት ጋር ትስስር ለመፍጠር ጥረት እያደረገች እንደሆነና የኮሜሳ አባል አገራትም በቀጣናው የኢኮኖሚ፣ የፖለቲካና ማህበራዊ ትስስር እንዲፈጠር የበኩላቸውን ሃላፊነት መወጣት አለባቸው።በአባል አገራቱ መካከል ያለውን የንግድ ልውውጥ በከፍተኛ የትራንስፖርት ወጪና ደካማ የገቢ አሰባሰብ ስርዓት ሳቢያ ከ20 ቢሊዬን የአሜሪካ ዶላር በላይ ማሳጣቱን በጉባኤው ተገልጿል።በአሁኑ ወቅት በኮሜሳ አባል አገራት መካከል የምጣኔ ሃብት ትስስሩ  22 ቢሊዮን ዶላር በላይ መደረሱንና በቀጣይም ጥቂት አመታትም ወደ 49 ቢሊዮን ዶላር ለማሳደግ እየተሰራ ይገኛል።የኮሜሳ ዋና ፀሃፊ ሲንዲሶ ኝዌንያ እንደሚናገሩት ደግሞ አሁን በኮሜሳ አባል አገራት መካከል ያለው የኢኮኖሚ ትስስር እንደ አውሮፓውያኑ አቆጣጠር 2000 ከነበረበት የ 3 ነጥብ 2 ቢሊዮን ዶላር መጠን ሲታይ አሁን ያለበት ደረጃ መልካም ሊባል የሚችል ነው።“የኢኮኖሚ ትስስሩን ከዚህ የበለጠ ለማሳደግ አገራቱ ሳይሰለቹ መስራት አለባቸው” ያሉት ዋና ጸሃፊው የኮሜሳ የነፃ የንግድ ገበያንም በመጠቀም ልምዳቸውን እንዲያዳብሩ ጠቁመዋል።የኢኮኖሚ ትስሰሩን ለማጎልበት በመሰረተ ልማት፣ በሃይል በመሳሰሉት ጉዳዮች ላይ በመስራት የበለፀገች አፍሪካን እውን ለማድረግ የሚደረገው ጥረት በየአገራቱ ዘንድ ተጠናክሮ ሊቀጥል ይገባል ነው ያሉት።ዋና ፀሐፊው እንዳሉት ኢትዮጵያ አየገነባች ያለው በአፍሪካ ግዙፍ  የሃይል ማመንጫ ፕሮጀክት ሲጠናቀቅ በቀጣናው ያለወን የሃይል ፍላጎት ከመሸፈን አኳያ የጎላ አስተዋፅኦ ይኖረዋል።በሌላ ዜና ኢትዮጵያ የዋጋ ግሽበትን በከፍተኛ ደረጃ በመቀነስ ከምስራቅና ደቡብ አፍሪካ ነፃ የገበያ (ኮሜሳ) አባል አገራት ቀዳሚዋ መሆኗን ነች የድርጅቱ 2014 ሪፖርት አመለከተ።ከ2012 እስከ 2013 ባለው አንድ አመት ብቻ 16 በመቶ የዋጋ ግሽበትን መቀነስ እንደቻለች የጠቀሰው ሪፖርቱ በዚህ ደረጃ የዋጋ ግሽበትን በመቀነስ ኢትዮጵያን ቀዳሚ ያደርጋታል ብሏል።በ2012 በኢትዮጵያ የነበረው የዋጋ ግሽበት 24 በመቶ የነበረ ሲሆን በ2013 የዋጋ ግሽበቱ ወደ 8 በመቶ መውረድ እንደቻለና በአሁኑ ሰዓትም በጥሩ ደረጃ ላይ እንደሚገኝ ሪፖርቱ አመልክቷል።ሪፖርቱ እንደሚያሳየው ኢትዮጵያ የቁጠባ መጠንን በማሳደግና ኢንቨስትመንትን በማስፋፋት ረገድም በጥሩ ደረጃ ላይ ትገኛለች።የኮሜሳ አባል አገራት  አማካኝ የቁጠባ መጠን 16 ነጥብ 1 በመቶ ሲሆን ከኢትዮጵያና ከዛምቢያ ውጭ ሁሉም አባል አገራት ከ20 በመቶ በታች የቁጠባ መጠን አላቸው።የኢትዮጵያ የቁጠባ መጠን 22 ነጥብ 2 ሲሆን ይህም 25 ነጥብ 5 በመቶ የቀጠባ መጠን ያላትን ዛምቢያን በመከተል በቀጣናው በሁለተኛ ደረጃ ላይ አስቀምጧታል።አባል አገራቱ ያላቸው ከፍተኛ የህዝብ ቁጥር ለገንዘብ ተቋማት ያለው ቅርበት አነስተኛ መሆን ለቁጠባ አለመስፋፋት እንደምክንያት  ተቀምጧል።ኢንቨስትመንትን ለአጠቃላይ ኢኮኖሚው የሚያደርገው አስተዋፅኦ በአብዛኛዎቹ አገራት  ከአማካይ የኮሜሳ ደረጃ በታች ሲሆን ኢትዮጵያን ጨምሮ ስድስት አገራት ብቻ ከ 23 ነጥብ 9 በመቶ በላይ ማስመዝገብ ችለዋል።እንደ ኢዜአ ዘገባ በአዲስ አበባ በመካሄድ ላይ ያለው 18ኛው የኮሜሳ አመታዊ የመሪዎች ጉባኤ  ልዩ ልዩ ወሳኔዎችን በማሳለፍ በነገው ለት ይጠናቀቃል ተብሎ ይጠበቃል።